《游胜法寺兼简深公》
宋代·陆绾

道旁有古寺，岿然耸梅林。迩来衣褐徒，包祸岁月深。

埋伏狡兔穴，啸聚恶木阴。安得智慧剑，力斩奸邪心。

吾师曹溪流，所在人依钦。郡邑两交疏，来发云雷音。

初如碎瓦砾，乃见真球琳。瞽者破其瞽，瘖者破其瘖。

有若鸾凤巢，无复鸱鸮禽。嗟予困吏役，海岸宜投簪。

扁舟扣禅户，清风满衣襟。高论松桂间，为师挥玉琴。

作者简介：苏州常熟人，字权叔，初名绛，字伯厚。仁宗宝元元年进士。兄弟分产，捐俸赈族，笃教孤侄登科名。历知扬子、雍丘二县，提举江淮茶税，官终尚书职方郎中。工歌诗，与苏洵有诗交往。有《春秋新解》。